## El Consell aprova la creació del Centre d’Educació Infantil i Primària número 15 de Torrevieja

*** El nou col·legi sorgix com a desglossament del CEIP Inmaculada Concepción per a poder atendre l’increment d’escolarització en la localitat
* El centre està dotat amb 27 unitats, de les quals 9 són d’Infantil i 18 de Primària, amb 675 llocs escolars
* La Generalitat té previst invertir a Torrevieja 19,3 milions d’euros per a la construcció dels CEIP 14 i 15 i el nou IES Eras de la Sal**

El Ple del Consell ha aprovat el decret pel qual es crea el Col·legi d’Educació Infantil i Primària (CEIP) Número 15 de Torrevieja per desglossament del CEIP Inmaculada Concepción, amb la finalitat d’atendre l’increment d’escolarització en la localitat.

El centre, situat en l’avinguda dels Nenúfars s/n, està compost per 27 unitats, de les quals nou unitats d’Educació Infantil de segon cicle i 18 d’Educació Primària, amb una capacitat total de 675 llocs escolars (225 en Infantil i 450 en Primària).

Així mateix, compta amb una plantilla composta per 45 docents, dels quals 12 són mestres d’Infantil, 18 de Primària i 15 especialistes.

La posada en marxa del CEIP Número 15 suposa un import de 2.716.574 euros entre 2024 i 2025, entre gastos de personal i funcionament.

La contínua escolarització sobrevinguda que té Torrevieja, ha obligat a la creació de dos nous centres escolars en els últims dos anys. Així, amb efectes acadèmics i administratius del curs 2023-2024, es va crear el CEIP número 14, al qual se suma el número 15, que va entrar en funcionament en el curs 2024-25 i que ara autoritza el Consell administrativament.

La Generalitat té previst fer una inversió de 19,3 milions d’euros en infraestructures educatives per a atendre les necessitats del municipi de Torrevieja, que inclou la construcció de les instal·lacions dels dos nous col·legis, actualment en aules prefabricades, així com del nou IES Eras de la Sal, sorgit de la transformació de l’actual secció de l’IES Torrevigía, al qual cal afegir la reforma integral de l’IES Las Lagunas.

Fecha: 20/05/2025